SKRIFTLIG FORESPØRGSEL E-0989/98

af Cristiana Muscardini (NI) til Kommissionen

(2. april 1998)

Om: Reform af strukturfondene i tidsrummet 2000-2006

Det fremgår af prognoserne i "Agenda 2000", at reformen af strukturfondene vil blive afgørende for udelukkelsen af flere provinser i det centrale og nordlige Italien, som i øjeblikket henhører under mål nr. 2 og 5b, hvilket bevirker en nedskæring på ca. 10 % af støtten til Italien i perioden 1994-1999 og reducerer den pågældende befolknings tilskud fra de nuværende 19,3 % til 9,3 %. Til de områder, der berøres af nedskæringer, hører Valle Scrivia (mål nr. 2) og landdistrikter i provinsen Alessandria (mål nr. 5b), jf. forordning (EØF) 2081/93. Vil Kommissionen i betragtning af, at mange kommuner - heriblandt Novi Ligure kommune - takket være EU-støtten allerede har iværksat betydelige initiativer med henblik på at fremme produktionsomstillingen, genopretningen af områder i industriel tilbagegang, erhvervsuddannelsen og områdets turistmæssige opstart, besvare følgende spørgsmål:

1. Vil Kommissionen give oplysning om kriterierne for den territoriale definition og bestemmelse af områder, der henhører under det nye mål nr. 2?

2. Vil Kommissionen - i gennemskuelighedsprincippets navn - oplyse, med hvem og hvornår disse kriterier er blevet drøftet og valgt?

3. Vil Kommissionen oplyse, om borgmestrene samt formændene for rådene i de berørte provinser og regioner er blevet orienteret om, hvilke årsager der har foranlediget Kommissionen til deres eventuelle udelukkelse?

4. Kan Kommissionen be- eller afkræfte, om disse udelukkelser har tilknytning til de nye udgifter - uden nye budgetforhøjelser - der forventes i forbindelse med EU's udvidelse til at omfatte lande med socialistiske regimer?

5. Har Kommissionen med henblik på at undgå, at folk straffes på skammelig og diskriminerende måde, påtænkt alternative foranstaltninger for de områder, der "rammes" af reformen?

Svar afgivet på Kommissionens vegne af Monika Wulf-Mathies

(20. maj 1998)

Den fulde ordlyd af artikel 4 i den foreslåede generelle forordning om strukturfondene(1), som indeholder kriterierne for det nye mål 2, fremsendes direkte til det ærede medlem og Parlamentets sekretariat.

Kommissionens forslag om det nye mål 2 er som alle andre elementer i de foreslåede nye bestemmelser resultatet af en lang konsultationsperiode, der indledtes med offentliggørelsen af samhørighedsrapporten i november 1996(2) og en større konference, samhørighedsforumet, i april 1997. Dette blev i juli 1997 fulgt op med Kommissionens meddelelse Agenda 2000(3), som indeholdt konkrete forslag til den næste generation af Fællesskabets samhørighedspolitikker, herunder forslag om et nyt mål 2. På baggrund af fællesskabsinstitutionernes og -organernes meningstilkendegivelser om Agenda 2000 vedtog Kommissionen forslag til nye forordninger om strukturfondene den 18. marts 19981.

Forslagene omfatter særlige kriterier for støtteberettigelse under det nye mål 2. De fastlægger også en procedure for opstilling af den nye liste over mål 2 - områder for den kommende periode. Den nye liste skal udarbejdes af Kommissionen, når forordningen er officielt vedtaget, på grundlag af områder foreslået af de nationale myndigheder og i lyset af de seneste statistiske oplysninger. Det er derfor endnu for tidligt at sige noget om, hvilke regioner i Fællesskabet der bliver støtteberettigede i fremtiden, og det gælder også de italienske regioner, som det ærede medlem nævner.

Kommissionens forslag er uafhængigt af virkningerne af en fremtidig udvidelse begrundet i en fast beslutning om at gøre strukturfondenes interventioner mere effektive. I det øjemed foreslår Kommissionen, at EF-støtten rettes mod et begrænset antal områder med de alvorligste strukturproblemer. For områder, som i øjeblikket er støtteberettigede under mål 2 eller 5b, men som ikke længere vil opfylde kriterierne, foreslår Kommissionen en gradvis udfasning over en periode på fire år med støtte fra Den Europæiske Fond for Regionaludvikling. Sådanne områder vil også i hele perioden 2000-2006 kunne få støtte fra Den Europæiske Socialfond og fra Den Europæiske Udviklings- og Garantifond for Landbruget, Garantisektionen, i forbindelse med nationale programmer for henholdsvis menneskelige ressourcer og udvikling af landdistrikter og fiskeri.

(1) KOM(98) 131 endelig udg.

(2) KOM(96) 542 endelig udg.

(3) KOM(97) 2000 endelig udg.